Lækker pasta-ret med svampe, bacon og rucola : Refleksion & Rabarberkompot
Vibeke Brønnum 7. marts 2018 Hverdagsmad, Pasta & Spaghetti
Marksvampe er hovedingrediensen i denne lækre cremede pasta-ret. Svampe er godt til en pasta-sauce. Men jeg synes der skal lidt ekstra smagsforstærkere til. Til denne ret har jeg brugt tørsaltet bacon og halvtør “Fino”-sherry til at peppe smagen op.
8 skiver tørsaltet bacon (håndskåret).
250 g marksvampe.
½ dl halvtør sherry.
2 dl frisk revet parmesanost.
250 g tørret tagliatelle.
2 tsk salt til kogning,
50 g frisk rucola.
Jeg bruger en halvtør sherry til en del retter, som regel Brugsens “Don Benigno Fino” som er … nå ja: Fino. Den koster omkring 50 kr. og er også udmærket til en aperitif – fra køleskabet eller med en isklump.
Betegnelsen Fino-sherry er en samlet betegnelse for tørre sherry’er. Det er en verden fuld af smagsoplevelser og mange kvaliteter. Læs mere her.
Der er en del pasta-opskrifter her på bloggen. Har du prøvet min pastaret med Gorgonzola og kylling?
Pasta-ret med marksvampe, bacon og rucola
Kogning af tagliatelle pasta:
Sæt rigelig vand over i en mellemstor gryde med salt. Kom tagliatelle i når vandet koger og lad den koge i 10 minutter uden låg. Den må gerne være al dende og have lidt bid.
Lad taglietellen dryppe af i et dørslag eller si og kom den tilbage i gryden med låget på, så den holder sig varm.
Svampesaucen:
Rens marksvampene ved at skære del yderste del af roden af, og skyl dem let. Skær dem i kvarte.
Rens hvidløgene og hak dem groft.
Skyl timianen og riv bladene af.
Vask citronen godt og riv halvdelen af dens skal.
Riv parmesanen og kom den i en skål. Stil til side.
Varm olivenolien op på en pande op og steg baconstykkerne sprøde og gyldne. Tag dem af panden og læg dem i en skål.
Kom marksvampene på panden og steg dem ganske kort sammen med de hakkede hvidløg.
Kom baconstykkerne tilbage på panden og kom timianbladene og den revne citronskal på panden. Steg det hele sammen i nogle minutter. Kom eventuelt lidt mere olivenolie på panden, hvis det er blevet for tørt.
Hæld sherryen over på panden og lad spiritussen koge af.
Hæld fløden i panden og lad svampesaucen koge godt igennem. Smag til med salt og peber.
Vend tagliatelle i svampesaucen sammen med den revne parmesan.
Vend til sidst rucolaen i og servér.
Den friske rucola har en frisk og let bitter smag, som supplerer sherryen godt og giver pastaretten en frisk og let smag
Jeg blander taglietellen op i saucen inden serveringen. Ingen italiener med respekt for sig selv vil servere en pastaret, hvor pastaen og saucen serveres hver for sig. Det giver også retten en mere komplet smag.
madsherry marksvampe Pasta rucola Sherry svampe tagliatelle